**«ԱՆԱՍՆԱՊԱՀՈՒԹՅԱՆ ԶԱՐԳԱՑՈՒՄ ՀԱՅԱՍՏԱՆԻ ՀԱՐԱՎՈՒՄ» ԾՐԱԳԻՐ**

**ՏԵԽՆԻԿԱԿԱՆ ԱՌԱՋԱԴՐԱՆՔ**

Իրավաբանական աջակցության տրամադրում ՀՀ Էկոնոմիկայի նախարարությանը «ՀՀ արոտների կայուն կառավարման հայեցակարգ»-ը պետական կառավարման համակարգում շրջանառման նախապատրաստական աշխատանքների իրականացման և շրջանառման փուլերում

1. **Ընդհանուր տեղեկություններ**

2014թ. սեպտեմբերին մեկնարկել է «Անասնապահության զարգացում Հայաստանի հարավում» ծրագիրը, որը իրականացվում է «Ռազմավարական Զարգացման Գործակալություն» հասարակական կազմակերպության կողմից՝ Շվեյցարիայի Զարգացման և Համագործակցության Գործակալության ֆինանսական աջակցությամբ:

Ծրագրի հիմնական նպատակն է նպաստել Սյունիքի և Վայոց Ձորի մարզերում անասնապահության ոլորտում ներգրավված կին և տղամարդ ֆերմերների եկամուտների աճին և տնտեսական հնարավորությունների ընդլայնմանը: Ծրագրի ակնկալվող արդյունքներն են.

* Կին և տղամարդ ֆերմերների համար առավել արդյունավետ գործող կաթի և մսի շուկաների հասանելիության բարելավում:
* Կին և տղամարդ ֆերմերների համար գյուղատնտեսական պարագաների և աջակցող ծառայությունների հասանելիության բարելավում:
* Կին և տղամարդ ֆերմերների` անասնապահության և ֆերմերային տնտեսությունների վարման նոր մոտեցումներ և մեթոդներ կիրառելու կարողությունների բարելավում:
* Տեղական ինքնակառավարման մարմինների կարողությունների հզորացում` աջակցելու գյուղերի տնտեսական զարգացմանը:

Ծրագիրը ընդգրկում է Վայոց ձորի և Սյունիքի մարզերի անասնապահության ոլորտում ներգրաված 100 թիրախային գյուղական համայնք`մոտ 60,000 մարդ ընդհանուր բնակչությամբ:

Սույն տեխնիկական առաջադրանքը մշակվել է Ծրագրի «Տեղական ինքնակառավարման մարմինների կարողությունների ուժեղացում» բաղադրիչի շրջանակներում` նպաստելու ծրագրային գործողություններին, որոնք ուղղված են տեղական կառավարման մարմինների կարողությունների բարելավմանն արոտների օգտագործման պլանավորման և կառավարման ոլորտում:

2018թ.-ին «Ռազմավարական զարգացման գործակալություն» ՀԿ-ի, «Գերմանական Միջազգային Համագործակցության Ընկերության» և ներկայումս ՀՀ Էկոնոմիկայի նախարարության կողմից իրականացվող «Համայնքների գյուղատնտեսական ռեսուրսների կառավարման և մրցունակության» Երկրորդ Ծրագրի համատեղ ջանքերով հիմնադրվեց *ՀՀ բնական կերհանդակների՝ արոտավայրերի և խոտհարքների կայուն կառավարմանն ուղղված ծրագրերի համակարգման հարթակը* (այսուհետ՝ Հարթակ): Հարթակը նպատակ է հետապնդում Կողմերի համատեղ ապահովել անասնապահության ոլորտում իրականացվող ծրագրերի և ներդրումների կենսունակությունը, ընդլայնել համայնքների տնտեսական հնարավորությունները և նպաստել անասնապահությամբ զբաղվող տնտեսվարողների անասնաբուծական արտադրանքից ստացվող եկամուտների աճին:

2019թ.-ին Հարթակի նախաձեռնությամբ հիմք դրվեց ՀՀ-ում արոտավայրերի կառավարման հայեցակարգի մշակման գործընթացին, որի շրջանակում իրականացվել է ոլորտում առկա խնդիրների և դրանց պատճառահետևանքային կապերի ուսումնասիրություն, տարբեր պետական գերատեսչությունների, տեղական և միջազգային կառույցների, ինչպես նաև համայնքներ ներկայացուցիչների մասնակցությամբ ստեղծվել է աշխատանքային խումբ և մշակվել է «ՀՀ արոտների կայուն կառավարման հայեցակարգ»:

**Հանձնարարականի նպատակը**

«Ռազմավարական զարգացման գործակալություն» ՀԿ-ին անհրաժեշտ է իրավաբան-փորձագետ, ով իրավաբանական աջակցություն կտրամադրի ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչությանը՝ «ՀՀ արոտների կայուն կառավարման հայեցակարգ»-ը պետական կառավարման համակարգում շրջանառման նախապատրաստման և վերջինիս ընդունման իրատեսականության բարձրացման նպատակով:

1. **Փորձագետի առաջադրանքներն ու պարտականությունները**
2. «ՀՀ արոտների կայուն կառավարման հայեցակարգ» փաստաթղթի ձևաչափը համապատասխանեցնել պետական կառավարման համակարգում շրջանառելու համար նախատեսված ձևաչափին:
3. Իրականացնել փաստաթղթում ներառված օրենսդրական դաշտին վերաբերող առաջարկությունների հստակեցում՝ ըստ պետական գերատեսչությունների համակարգման ոլորտի:
4. Կազմել Հայեցակարգից բխող միջոցառումների ծրագիր՝ համապատասխան ձևաչափով:
5. Աջակցել փաստաթղթի շրջանառմանը:

Արդյունքում ակնկալվում է ունենալ ՀՀ արոտների կայուն կառավարման ամբողջական հայեցակարգ, որն իր ձևաչափով և բովանդակությամբ պատրաստ է շրջանառելու ՀՀ պետական կառավարման համակարգում:

1. **Աշխատանքների նկարագրություն**

Սույն տեխնիկական առաջադրանքի շրջանակներում իրականացվելիք գործողություններն են.

**Փուլ 1**

1. Համագործակցելով ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչության հետ՝ հստակեցնել (համաձայնեցնել) Հայեցակարգի ձևաչափը և փաստաթղթի բովանդակությունը: Ըստ ընդունված մոտեցման՝ այն առնվազն պետք է ներառի հետևյալ բաժինները՝ Ներածություն, Նախապատմություն, Նպատակները և խնդիրները, Առաջարկվող լուծումները, Ակնկալվող արդյունքները, Ֆինանսական աղբյուրները (ըստ նախնական գնահատականի), Ամփոփ եզրակացություն:
2. Օգտագործելով արդեն իսկ մշակված «ՀՀ արոտների կայուն կառավարման հայեցակարգ» փաստաթուղթը՝ լրացնել համաձայնեցված ձևաչափի բաժինները: Անհրաժեշտության դեպքում Հարթակի կողմերին ներկայացնել բովանդակային իմաստով պակասող կետերի վերաբերյալ տեղեկատվություն և համագործակցելով Հարթակի կողմից առաջադրված արոտների կառավարման փորձագետների հետ՝ լրացնել բովանդակային բացերը:
3. Հստակեցնել և ընդունված ոճով ձևակերպել օրենսդրական դաշտին վերաբերող առաջարկությունները՝ բաշխելով դրանք ըստ գերատեսչությունների համակարգման ոլորտների:
4. Համագործակցելով ՀՀ Էկոնոմիկայի նախարարության հետ՝ կազմել Հայեցակարգից բխող միջոցառումների ծրագիրը՝ ներառյալ պատասխանատու մարմինը(-ները), ժամանակացույցը, պահանջվող ռեսուրսները և այլն:
5. ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչության կողմից հաստատված

փաստաթղթի նախնական տարբերակը ներկայացնել Հարթակի և այլ շահագրգիռ կողմերին՝ առաջարկությունների համար:

1. Մշակված փաստաթղթի վերջնական տարբերակը ներկայացնել ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչությանը՝ հավանության համար:

**Փուլ 2**

1. Անհրաժեշտության դեպքում, տրամադրել իրավաբանական աջակցություն ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչությանը Հայեցակարգի շրջանառման փուլում:
2. **Ներկայացմանը ենթակա փաստաթղթեր**

Աշխատանքի ավարտին Փորձագետը ներկայացնում է.

* **Փուլ 1:** Շահագրգիռ կողմերի հետ վերջնական համաձայնեցված ՝ ընդունված ձևաչափի ՀՀ արոտների կայուն կառավարման հայեցակարգը, ներառյալ միջոցառումների ծրագիրը (էլեկտրոնային ֆորմատով, հայերեն լեզվով):
* **Փուլ 2:**Հաշվետվություն փաստաթղթի շրջանառման ընթացքում տրամադրված իրավաբանական աջակցության վերաբերյալ:

1. **Ժամանակացույց**

Սույն տեխնիկական առաջադրանքի շրջանակում նախատեսված աշխատանքների Փուլ 1-ը պետք է մեկնարկի հոկտեմբերի 1-ին և ավարտվի նոյեմբերի 30-ին: Փուլ 2-ի մեկնարկը և ավարտը կախված են հայեցակարգի շրջանառման գործընթացից և այդ գործընթացում փորձագետի ներգրավման անհրաժեշտությունից: Նման անհրաժեշտություն առաջ չգալու դեպքում պայմանագիրը կավարտվի և Փուլ 2 չի լինի:

|  |  |
| --- | --- |
| **Գործողություն** | **Ժամանակացույց** |
| **Փուլ 1 (12 մարդ/օր)** | |
| Համաձայնեցված ձևաչափին և կառուցվածքին համապատասխան՝ Հայեցակարգի փոփոխություն (առանց միջոցառումների ծրագրի): | Մինչև 26 նոյեմբեր, 2020թ |
| Հայեցակարգից բխող միջոցառումների ծրագրի մշակում: | Մինչև 18 դեկտեմբեր, 2020թ |
| ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչության կողմից հաստատված Հայեցակարգի և միջոցառումների ծրագրի  նախնական տարբերակը ներկայացնել Հարթակին և այլ շահագրգիռ կողմերին՝ առաջարկությունների համար: | Մինչև 28 դեկտեմբեր, 2020թ |
| Ստացված առաջարկությունների հիման վրա վերանայված Հայեցակարգի և միջոցառումների ծրագրի վերջնական տարբերակը ներկայացնել ՀՀ Էկոնոմիկայի նախարարության Գյուղատնտեսական ծրագրերի մշակման, ռեսուրսների օգտագործման և կոոպերացիայի զարգացման վարչությանը՝ հավանության համար: | Մինչև 22 հունվար, 2021թ |
| **Փուլ 2 (3 մարդ/օր)** | |
| **Ըստ անհրաժեշտության**՝ շրջանառման ընթացքում առաջ եկած համապատասխան իրավաբանական աջակցության տրամադրում: | Մինչև 30 մայիս, 2021թ |

1. **Պահանջվող որակավորում**

* Իրավաբանական, հանրային կառավարման կամ հարակից ուղղվածության բարձրագույն կրթություն,
* Իրավական ակտերի, հայեցակարգերի, ռազմավարությունների մշակման փորձ ՀՀ-ում
* Հաշվետվությունների մշակման փորձ և հմտություններ,
* ՀՀ պետական գերատեսչությունների հետ համագործակցության կամ աշխատանքային փորձ, ՀՀ Էկոնոմիկայի նախարարության հետ համագործակցության փորձը կդիտվի որպես առավելություն,
* Շահագրգիռ կողմերի հետ զուգահեռաբար աշխատելու և միասնական դիրքորոշում դուրս բերելու ունակություններ,
* Միջանձնային և հաղորդակցության գերազանց հմտություններ,
* Պաշտոնական հայերեն լեզվով շարադրելու գերազանց իմացություն,
* Համակարգչային ծրագրերով աշխատելու գերազանց հմտություններ,
* Մասնագիտական փորձը բնական ռեսուրսների կառավարման, քաղաքականության մշակման ոլորտում կդիտվի որպես առավելություն:

1. **Դիմելու գործընթացը**

Դիմումը պետք է ներկայացվի էլեկտրոնային եղանակով հետևյալ էլ. հասցեով՝ [sdaoffice@sdaoffice.com](mailto:sdaoffice@sdaoffice.com), վերնագրում նշելով՝ «Հարթակ: Իրավաբան-փորձագետ»: Ներկայացվող դիմումի ամբողջական փաթեթը պետք է ներառի ամփոփ կենսագրականը (CV), ուր հստակ երևում են իրականացված նմանատիպ աշխատանքները և գնային առաջարկը՝ ըստ ներկայացված ձևաչափի:

Դիմորդը պետք է ի նկատի ունենա, որ աշխատանքի իրականացման համար պահանջվող օրացուցային օրերի քանակը չի կարող գերազանցել 12 օրը Փուլ 1-ի համար և 3 օրը Փուլ 2-ի համար:

Դիմումի ներկայացման վերջնաժամկետն է՝ 8 նոյեմբեր, 2020թ: Արդյունքների մասին կտեղեկացվեն միայն ընտրության առաջին փուլն անցած թեկնածուները:

1. **Կից փաստաթղթեր**

Հավելված 1. Գնային Առաջարկի Ձև

Հավելված 2. «ՀՀ արոտների կայուն կառավարման հայեցակարգ» հաշվետվություն